Cheryl Cole kommer ikke over «X Factor»-sparkingen
I et intervju på radiostasjonen Radio 1 snakket hun om hvordan hun jobber med å restaurere vennskapet med musikkmogulen Cowell. Fundamentet raste nemlig sammen da han sparket henne fra jobben som dommer i den amerikanske verjsonen av «X Factor» i mai i fjor, og i intervjuet innrømmer 28-åringen at tilliten ennå ikke er bygd opp igjen. På spørsmål om de to er venner, svarte hun følgende, ifølge Yahoo.com: - Ja, eller frenemies (fiendevenner). Ingenting er forandret der. Og da radiovert Chris Moyles ville vite mer, fortalte hun litt til. - Vet du hva? Jeg har nytt dette siste året, som jeg har brukt til å lage platen. Spør du om jeg har snakket med ham siden det skjedde? Mange ganger. Spør du om vi har hatt interessante samtaler? Veldig, sa Cole. Men hun ville ikke lette på sløret om hva de to snakket om. - Åh, det ville du ha likt å vite, sa hun smilende, før hun understreket: - Det har vært skrevet mye tull om hva som skjedde. På spørsmål om hun kunne tenke seg å jobbe med Cowell igjen, sier hun at hun ikke har tenkt mye over det. Cowell selv har hevdet at han nesten har klart å overbevise 28-åringen om å komme tilbake på «X Factor» i Storbritannia. - Jeg har ikke hatt tid til å tenke på det, jeg har jobbet med albumet, sa hun.
Cheryl Cole omtaler fortsatt Simon Cowell som en fiendevenn - over et år etter at han ga henne sparken fra «X Factor».